b"\n_START_ARTICLE_\nHelena Kekkonen\n_START_PARAGRAPH_\nPulmu Helena Kekkonen (o.s. Nousiainen, 11. kes\xc3\xa4kuuta 1926 Lepp\xc3\xa4virta \xe2\x80\x93 13. toukokuuta 2014 Helsinki) oli suomalainen humanisti ja pasifisti, joka tuli kansainv\xc3\xa4lisesti tunnetuksi rauhankasvatuksen uranuurtajana. Vuonna 1981 h\xc3\xa4n sai ensimm\xc3\xa4isen\xc3\xa4 Unescon perustaman rauhankasvatuspalkinnon.\n_START_SECTION_\nUra\n_START_PARAGRAPH_\nSota ja sen seuraukset varjostivat Nousiaisen pappisperheeseen vuonna 1926 syntyneen Helena Kekkosen lapsuutta ja nuoruutta ja saivat h\xc3\xa4net jo varhain pohtimaan sodan ja rauhan kysymyksi\xc3\xa4 ja sodan vaikutuksia ihmisiin. H\xc3\xa4n opiskeli Teknillisess\xc3\xa4 korkeakoulussa ja valmistui diplomi-insin\xc3\xb6\xc3\xb6riksi vuonna 1951 p\xc3\xa4\xc3\xa4aineenaan kemia. T\xc3\xa4m\xc3\xa4n j\xc3\xa4lkeen h\xc3\xa4n toimi assistenttina Teknillisess\xc3\xa4 korkeakoulussa ja suoritti tekniikan lisensiaatin tutkinnon vuonna 1957. Kiinnostus yhteiskunnallisiin kysymyksiin sai h\xc3\xa4net hakeutumaan opetusty\xc3\xb6h\xc3\xb6n. Vuonna 1960 h\xc3\xa4n aloitti Helsingin kaupungin juuri perustaman laboratoriokoulun ensimm\xc3\xa4isen\xc3\xa4 rehtorina, miss\xc3\xa4 virassa h\xc3\xa4n toimi 14 vuotta. Ty\xc3\xb6ss\xc3\xa4\xc3\xa4n h\xc3\xa4n toteutti menestyksellisesti ajatustaan uudenlaisesta oppilaitoksesta, jossa opettajat ja oppilaat tavoittelisivat tasa-arvoisina ja yhdess\xc3\xa4 my\xc3\xb6s henkist\xc3\xa4 kasvua ja perehtyisiv\xc3\xa4t ammatillisen osaamisen lis\xc3\xa4ksi yhteiskunnallisiin asioihin. Kehitt\xc3\xa4\xc3\xa4kseen toimintaansa edelleen Helena Kekkonen opiskeli aikuiskasvatusta Tampereen yliopistossa._NEWLINE_Helena Kekkosen el\xc3\xa4m\xc3\xa4 sai uuden suunnan, kun h\xc3\xa4n S\xc3\xb6rn\xc3\xa4isten keskusvankilassa toteuttamansa opetuskokeilun j\xc3\xa4lkeen ryhtyi viikonloppuisin opettamaan kemiaa S\xc3\xb6rkan vangeille. H\xc3\xa4n kiinnostui muun muassa Paolo Freiren kehitt\xc3\xa4m\xc3\xa4st\xc3\xa4 sorrettujen pedagogiikasta ja dialogisesta oppimisesta, joka korostaa sit\xc3\xa4, ett\xc3\xa4 vain toimimalla yhdess\xc3\xa4 ihmisten kanssa voi saavuttaa jotakin heid\xc3\xa4n kannaltaan autenttista. Vuonna 1974 Helena Kekkonen p\xc3\xa4\xc3\xa4tti luopua rehtorin toimestaan ja aloitti vapaaehtoisen ty\xc3\xb6n p\xc3\xa4\xc3\xa4toimisena opettajana vankilassa. Vangit valitsivat itse kurssien ja opintopiirien aiheet, jotka koskivat sek\xc3\xa4 yleismaailmallisia ett\xc3\xa4 omiin kokemuksiin liittyvi\xc3\xa4 kysymyksi\xc3\xa4. Kolmannen opetusvuoden j\xc3\xa4lkeen h\xc3\xa4n joutui kuitenkin lopettamaan etenkin vanginvartijoiden vastustuksen vuoksi; opetus vankiloissa oli ilmeisesti liian uutta ja Kekkonen oli ahkerasti puhunut ja kirjoittanut vankeinhoidon ep\xc3\xa4kohdista._NEWLINE_Helena Kekkosen omien sanojen mukaan \xe2\x80\x9dihanin aika el\xc3\xa4m\xc3\xa4ss\xc3\xa4\xe2\x80\x9d alkoi, kun h\xc3\xa4n siirtyi vuonna 1974 Vapaan sivistysty\xc3\xb6n yhteisj\xc3\xa4rjest\xc3\xb6n (VSY) p\xc3\xa4\xc3\xa4sihteeriksi (1974\xe2\x80\x931986) ja my\xc3\xb6hemmin Rauhankasvatusinstituutin (RKI) p\xc3\xa4\xc3\xa4sihteeriksi (1986\xe2\x80\x931990) keskittyen rauhankasvatus- ja kehitysyhteisty\xc3\xb6h\xc3\xb6n. T\xc3\xa4t\xc3\xa4 toimintaa h\xc3\xa4n my\xc3\xb6s jatkoi aktiivisesti koko loppuel\xc3\xa4m\xc3\xa4ns\xc3\xa4. H\xc3\xa4n toimi kansainv\xc3\xa4listen ja kotimaisten j\xc3\xa4rjest\xc3\xb6jen teht\xc3\xa4viss\xc3\xa4 ja kehitysyhteisty\xc3\xb6n koordinaattorina, kirjoitti julkaisuja ja kiersi tapahtumissa, oppilaitoksissa ja j\xc3\xa4rjest\xc3\xb6iss\xc3\xa4 puhumassa rauhan, kansainv\xc3\xa4lisyyden ja eettisen kasvatuksen aiheista. VSY:n p\xc3\xa4\xc3\xa4sihteerin\xc3\xa4 h\xc3\xa4n muun muassa oli aktiivisesti perustamassa kansainv\xc3\xa4list\xc3\xa4 Peace Education Network -j\xc3\xa4rjest\xc3\xb6\xc3\xa4 ja k\xc3\xa4ynnisti aikuiskasvattajien vuotuisen Meeting in Finland -tapahtuman, jonka h\xc3\xa4n j\xc3\xa4rjesti 14 kertaa ja laajensi l\xc3\xa4nsieurooppalaisesta tapahtumasta maailmanlaajuiseksi. Tutustuttuaan Etel\xc3\xa4-Afrikan rotusortoa vastustavaan liikkeeseen h\xc3\xa4n k\xc3\xa4ynnisti Eristet\xc3\xa4\xc3\xa4n Etel\xc3\xa4-Afrikka -kampanjan (EELAK) Suomessa ja toimi sen ensimm\xc3\xa4isen\xc3\xa4 puheenjohtajana 1984\xe2\x80\x931987. Rauhankasvatusinstituutin Kasvatus Rauhaa Palvelemaan\xc2\xa0-toiminnassa tuettiin muun muassa kouluja ja lastenkoteja Afrikassa ja vastavuoroisia vierailuja ja kokemusten vaihtoa kehitysmaiden kasvattajien ja oppilaitosten kanssa. Tekniikka el\xc3\xa4m\xc3\xa4\xc3\xa4 palvelemaan\xc2\xa0-j\xc3\xa4rjest\xc3\xb6n hankkeissa Helena Kekkonen kiinnitti erityist\xc3\xa4 huomiota humanistisen ja teknisen kulttuurin l\xc3\xa4hent\xc3\xa4miseen. H\xc3\xa4n piti t\xc3\xa4rke\xc3\xa4n\xc3\xa4 lasten ja nuorten kasvatusta kansainv\xc3\xa4liseen solidaarisuuteen ja k\xc3\xa4vi ahkerasti puhumassa suomalaisissa kouluissa. Harvinaisen sytytt\xc3\xa4v\xc3\xa4n\xc3\xa4 puhujana h\xc3\xa4n onnistui poikkeuksetta saamaan oppilaat kiinnostumaan kehitysyhteisty\xc3\xb6asioista ja tekem\xc3\xa4\xc3\xa4n taksv\xc3\xa4rkkej\xc3\xa4 hankkeiden taloudelliseksi tukemiseksi._NEWLINE_Helena Kekkosen julkaisutoiminta k\xc3\xa4sitt\xc3\xa4\xc3\xa4 7 kirjaa, satoja artikkeleita kotimaisiin ja ulkomaisiin julkaisuihin sek\xc3\xa4 kymmeni\xc3\xa4 opetusmonisteita. H\xc3\xa4n toimitti rauhaa, aikuiskasvatusta ja kehitysyhteisty\xc3\xb6t\xc3\xa4 koskevia lehti\xc3\xa4 Rauhankirje, Peace letter, Kasvatus rauhaa palvelemaan ja Toivon ty\xc3\xb6t\xc3\xa4 vuosikymmenten ajan ja valmisti yhdess\xc3\xa4 Risto Kekkosen kanssa kahdeksan rauhankasvatusfilmi\xc3\xa4. H\xc3\xa4nest\xc3\xa4 tuli Oulun yliopiston kunniatohtori kasvatustieteellisen tiedekunnan promootiossa 1989 ja Helsingin yliopiston kunniatohtori filosofisen tiedekunnan promootiossa 2007._NEWLINE_Kaikessa rauhan- ja solidaarisuusty\xc3\xb6ss\xc3\xa4 Helena Kekkosen saumattomana ja t\xc3\xa4ydent\xc3\xa4v\xc3\xa4n\xc3\xa4 ty\xc3\xb6parina oli h\xc3\xa4nen puolisonsa Risto Kekkonen.\n_START_SECTION_\nAjattelusta toimintaan\n_START_PARAGRAPH_\nHelena Kekkosen rauhankasvatusfilosofia kehittyi h\xc3\xa4nen pitk\xc3\xa4n uransa aikana ja kokemustensa my\xc3\xb6t\xc3\xa4. Tukipilareiksi ajattelulleen h\xc3\xa4n itse mainitsee Bertrand Russellin kirjoitukset, Erich Frommin kirjat sek\xc3\xa4 kokemuksensa kasvatuksen kent\xc3\xa4ll\xc3\xa4. H\xc3\xa4n n\xc3\xa4ki ett\xc3\xa4 sotien est\xc3\xa4minen ja rauhantilan saavuttaminen maailmassa on mahdollista, mutta se edellytt\xc3\xa4\xc3\xa4 sek\xc3\xa4 uskoa ja toivoa ett\xc3\xa4 kansainv\xc3\xa4list\xc3\xa4 solidaarisuutta ja globaalien kehitysongelmien ratkaisemista. Luottamus ja tuki YK:lle siin\xc3\xa4 tarkoituksessa kuuluu kaikkeen rauhan ty\xc3\xb6h\xc3\xb6n. H\xc3\xa4n korostaa kuitenkin voimakkaasti jokaisen yksil\xc3\xb6n velvollisuuksia ja vastuuta. Rauhan rakentaminen on eettinen teht\xc3\xa4v\xc3\xa4 ja velvoite. Jokaisen panos on merkitt\xc3\xa4v\xc3\xa4, ja yksil\xc3\xb6iden kautta ja yhdess\xc3\xa4 toimimalla on mahdollista muuttaa maailmaa._NEWLINE_Rauhankasvatuksen pohjana ovat etiikka, universaalit arvot ja ihmisel\xc3\xa4m\xc3\xa4n syv\xc3\xa4llinen kunnioittaminen. Kasvatuksen tulee tukea ihmisen kokonaisvaltaista eettist\xc3\xa4 kasvua. Keskeisi\xc3\xa4 kasvatustavoitteita ovat kriittisyys, kommunikaatiotaitojen ja sosiaalisuuden kehitt\xc3\xa4minen, solidaarisuus ja auttamishalu. Rauhankasvatuksen pit\xc3\xa4isi painottua empaattiseen ajatteluun ja sit\xc3\xa4 kautta toisten ihmisten ja kulttuurien ymm\xc3\xa4rt\xc3\xa4miseen. H\xc3\xa4n kritisoi nykyist\xc3\xa4 koulutusj\xc3\xa4rjestelm\xc3\xa4\xc3\xa4 erityisesti liiallisesta kilpailun korostamisesta. _NEWLINE_Vaikka Helena Kekkonen kehitti monitahoisesti ja syv\xc3\xa4llisesti rauhankasvatusfilosofiaansa, h\xc3\xa4n piti v\xc3\xa4ltt\xc3\xa4m\xc3\xa4tt\xc3\xb6m\xc3\xa4n\xc3\xa4, ett\xc3\xa4 ei keskityt\xc3\xa4 vain teorioihin vaan kasvatus ohjaa ja johtaa aktiiviseen k\xc3\xa4yt\xc3\xa4nn\xc3\xb6n toimintaan. H\xc3\xa4n arvosteli jossakin m\xc3\xa4\xc3\xa4rin rauhantutkimusta liiasta teoreettisuudesta ja rauhanj\xc3\xa4rjest\xc3\xb6j\xc3\xa4 kapea-alaisuudesta. Rauhankasvatuksen menetelmiss\xc3\xa4\xc3\xa4n h\xc3\xa4n yhdisti monipuolisesti tiedon, taiteen, yhteisty\xc3\xb6n, empatian ja vastuullisen toiminnan harjoittelun. El\xc3\xa4m\xc3\xa4n mielekkyys syntyy eettisen kamppailun kautta ja vastuuseen kasvamisesta. Se merkitsee tiedon hankintaa yhteiskunnan ja maailman tilasta sek\xc3\xa4 tiedon sis\xc3\xa4ist\xc3\xa4mist\xc3\xa4 niin, ett\xc3\xa4 syntyy halu ja kyky maailman muuttamiseen. Pelkk\xc3\xa4 tieto ei riit\xc3\xa4; taiteella on suuri merkitys tiedon syvent\xc3\xa4misess\xc3\xa4 ja v\xc3\xa4kivaltakulttuurin purkamisessa. Kasvuprosessin tulee n\xc3\xa4ky\xc3\xa4 itse kunkin arkiel\xc3\xa4m\xc3\xa4ss\xc3\xa4 ja k\xc3\xa4yt\xc3\xa4nn\xc3\xb6n toiminnassa ._NEWLINE_Ehdottomana pasifistina Helena Kekkonen piti my\xc3\xb6s sotilaallista puolustusta esteen\xc3\xa4 maailman rauhalle, koska se perustuu v\xc3\xa4\xc3\xa4r\xc3\xa4\xc3\xa4n ihmisk\xc3\xa4sitykseen ja viholliskuviin, joiden yll\xc3\xa4pit\xc3\xa4minen on kulttuurisen v\xc3\xa4kivallan muoto. Puolustuksen ja turvallisuuden varjolla suoritetaan rikoksia ihmisyytt\xc3\xa4 vastaan. Sodissa k\xc3\xa4rsiv\xc3\xa4t eniten siviilit eli ne joita \xe2\x80\x9dpuolustetaan\xe2\x80\x9d. H\xc3\xa4n ehdotti, ett\xc3\xa4 varustelumenoista kartutettaisiin v\xc3\xa4hitellen kehitysrahasto globaalien kehitystavoitteiden toteuttamiseksi.\n_START_SECTION_\nSitaatteja\n_START_PARAGRAPH_\nHelena Kekkonen korosti kasvatuksen merkityst\xc3\xa4 todeten, ett\xc3\xa4 \xe2\x80\x9dmaailman ainoa toivo on kasvatuksessa, ihmisten muuttumisessa ja kasvamisessa kriittisesti ajatteleviksi, mutta my\xc3\xb6s empaattisiksi, syd\xc3\xa4melt\xc3\xa4\xc3\xa4n herkiksi ihmisiksi, jotka kykenev\xc3\xa4t l\xc3\xa4mm\xc3\xb6ll\xc3\xa4 samaistumaan kaukaisenkin l\xc3\xa4himm\xc3\xa4isen osaan\xe2\x80\xa6\xe2\x80\x9d . \xe2\x80\x9dRauhankasvatuksen sis\xc3\xa4llytt\xc3\xa4minen kaikkeen kasvatukseen sen jokaisella tasolla antaa toivoa ihmiskunnan asteittaisesta kypsymisest\xc3\xa4 aktiiviseen ihmisel\xc3\xa4m\xc3\xa4n suojelemiseen ja oikeudenmukaisemman maailman rakentamiseen.\xe2\x80\x9d  _NEWLINE_H\xc3\xa4n korosti yksitt\xc3\xa4isen ihmisen merkityst\xc3\xa4 rauhanty\xc3\xb6lle. \xe2\x80\x9dOlen tullut yh\xc3\xa4 vakuuttuneemmaksi siit\xc3\xa4, ett\xc3\xa4 rauhanty\xc3\xb6t\xc3\xa4 on koko arkinen el\xc3\xa4m\xc3\xa4: jokap\xc3\xa4iv\xc3\xa4isiss\xc3\xa4 teoissa tai tekem\xc3\xa4tt\xc3\xa4 j\xc3\xa4tt\xc3\xa4misiss\xc3\xa4 n\xc3\xa4kyy itse kunkin eettinen vakaumus. Pienink\xc3\xa4\xc3\xa4n rauhanty\xc3\xb6 ei ole turhaa, vaikka p\xc3\xa4\xc3\xa4m\xc3\xa4\xc3\xa4r\xc3\xa4\xc3\xa4n on viel\xc3\xa4 tavattoman pitk\xc3\xa4 matka.\xe2\x80\x9d  _NEWLINE_Alustuspuheenvuorossaan Humanismin p\xc3\xa4ivill\xc3\xa4 Kekkonen lausui muun muassa: \xe2\x80\x9d\xe2\x80\xa6humanismini pohjana on tavoite toimia 'taistelevana, radikaalina humanistina', mik\xc3\xa4 tarkoittaa pyrkimyst\xc3\xa4 aktiiviseen vaikuttamiseen maailman rakenteellisen ja avoimen v\xc3\xa4kivallan v\xc3\xa4hent\xc3\xa4miseksi tai poistamiseksi. Jatkuvalla rauhaa edist\xc3\xa4v\xc3\xa4n taiteen k\xc3\xa4yt\xc3\xb6ll\xc3\xa4 voi yritt\xc3\xa4\xc3\xa4 s\xc3\xa4ilytt\xc3\xa4\xc3\xa4 herkkyytt\xc3\xa4 sek\xc3\xa4 toisaalta kehitt\xc3\xa4\xc3\xa4 rohkeutta nykyisist\xc3\xa4 poikkeavien ratkaisujen etsimiseen yhteiskunnan ongelmiin.\xe2\x80\x9d \xc2\xa0"